[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 17.06.2005

KOM(2005) 272 endelig

2005/0064(SYN)

MEDDELELSE FRA KOMMISSIONEN TIL EUROPA-PARLAMENTET

I henhold til EF-traktatens artikel 252, litra b), første afsnit

Rådets fælles holdning om forslaget til Rådets forordning om ændring af forordning (EF) nr. 1466/97 om styrkelse af overvågningen af budgetstillinger samt overvågning og samordning af økonomiske politikker

1. BAGGRUND

Kommissionen gav startskuddet til debatten om reform af stabilitets- og vækstpagten med sin meddelelse af 3. september 2004 om “Forbedring af den økonomiske styring og afklaring af gennemførelsen af stabilitets- og vækstpagten”. Den 20. marts 2005 nåede Rådet til politisk enighed om reform af stabilitets- og vækstpagten og vedtog en rapport med titlen ”En bedre gennemførelse af stabilitets- og vækstpagten”. Det Europæiske Råd godkendte denne rapport i sine konklusioner af 23. marts 2005, hvori det hed, at rapporten opdaterer og supplerer stabilitets- og vækstpagten. I konklusionerne opfordrede Det Europæiske Råd Kommissionen til at fremsætte forslag til ændring af Rådets forordninger (EF) 1466/97 og 1467/97 i overensstemmelse med Rådets rapport.

Forslaget til Rådets forordning om ændring af forordning (EF) nr. 1466/97 om styrkelse af overvågningen af budgetstillinger samt overvågning og samordning af økonomiske politikker blev vedtaget af Kommissionen den 20. april 2005 og fremsendt til Rådet den 21. april 2005. Det var ledsaget af et forslag fra Kommissionen til Rådets forordning om ændring af forordning (EF) nr. 1467/97 om fremskyndelse og afklaring af gennemførelsen af proceduren i forbindelse med uforholdsmæssigt store underskud. Reformpakken suppleres af bidraget af 3. maj 2005 fra Kommissionens tjenestegrene til Rådets forberedelse af en revideret adfærdskodeks.

Europa-Parlamentets udtalelse ved førstebehandlingen (Karas-betænkningen) blev vedtaget den 9. juni 2005.

Rådet fastlagde sin fælles holdning om forordningsforslaget den 13. juni 2005.

2. FORMÅLET MED KOMMISSIONENS FORSLAG

Kommissionens forslag har til formål at ændre forordning (EF) nr. 1466/97 med henblik på at sikre fuld anvendelse af aftalen om forbedring af gennemførelsen af stabilitets- og vækstpagten. Kommissionens forslag omfatter også en række tekniske ændringer af forordning (EF) nr. 1466/97, der tager sigte på at sikre overensstemmelse med Rådets rapport af 20. marts 2005 og smidiggøre undersøgelsen af stabilitets- og konvergensprogrammerne.

3. BEMÆRKNINGER TIL DEN FÆLLES HOLDNING

3.1 Førstebehandlingen i Europa-Parlamentet

Europa-Parlamentet vedtog en række ændringsforslag, der understreger betydningen af pålidelige skatte- og afgiftsstatistikker – herunder muligheden for, at Kommissionen gennemfører finanskontrolbesøg – foreslår at sammenholde de tal, der modtages fra medlemsstaterne, med indberetningerne fra de nationale centralbanker til Den Europæiske Centralbank, styrker overvågningen af opfyldelsen af de mellemfristede budgetmålsætninger og lægger større vægt på gældsdynamikken ved vurderingen af stabilitets- og konvergensprogrammerne.

3.2 Generelle bemærkninger til den fælles holdning

Ud over en række ændringer af primært redaktionel karakter adskiller den fælles holdning sig fra Kommissionens forslag på følgende punkter:

- Proceduren for fastsættelse af de landespecifikke mellemfristede målsætninger . Ifølge aftalen om reform af stabilitets- og vækstpagten vil de mellemfristede budgetmålsætninger blive differentieret for de enkelte medlemsstater. Fastsættelse af differentierede mellemfristede budgetmålsætninger forudsætter et økonomisk skøn og en konsekvent anvendelse af aftalte principper. Sidstnævnte kan kun opnås, hvis de mellemfristede budgetmålsætninger drøftes som led i en fælles procedure. Kommissionen havde foreslået (artikel 2a i Kommissionens forslag), at de landespecifikke mellemfristede budgetmålsætninger skulle fastsættes som led i proceduren i traktatens artikel 99, stk. 2. Selv om Rådet erklærede sig enig i behovet for en fælles procedure, fandt det, at sidstnævnte kunne opnås, hvis den enkelte medlemsstat fremlagde de mellemfristede budgetmålsætninger i sit stabilitets- eller konvergensprogram efter en drøftelse i Det Økonomiske og Finansielle Udvalg. I deres vurdering og udtalelse om programmerne skulle Kommissionen og Rådet vurdere, om de mellemfristede budgetmålsætninger, medlemsstaterne fremlægger, er passende.

- Hensyntagen til pensionsreformer, der indfører et flersøjlesystem, der omfatter en obligatorisk, fuldt finansieret søjle. Rådet indsatte præciserende bestemmelser om dette spørgsmål i forordningen (første afsnit i artikel 5 og 9), der fastsætter, at medlemsstater, der gennemfører sådanne reformer, bør have mulighed for at fravige kursen for tilpasning til den mellemfristede budgetmålsætning eller selve den mellemfristede målsætning - idet fravigelsen bør svare til de nettoomkostninger, som reformen medfører for den offentligt styrede søjle - forudsat at fravigelsen er midlertidig, og at der bevares en passende sikkerhedsmargen i forhold til underskudsreferenceværdien.

- Indsættelse for euroområdets medlemsstater og de medlemsstater, der deltager i ERM II, af en numerisk værdi for den finanspolitiske tilpasning i lande, som endnu ikke har opfyldt den mellemfristede budgetmålsætning. Kommissionen havde forslået, at der i forordningen (første afsnit i artikel 5) blev knæsat et princip om, at lande, som endnu ikke har opfyldt den mellemfristede budgetmålsætning, skulle yde en årlig finanspolitisk minimumsindsats, uden at den dog fastsatte en værdi for denne indsats. Rådet gik videre og indsatte den numeriske værdi på 0,5 % af BNP i forordningen (første afsnit af artikel 5 og 9) som benchmark for den årlige forbedring af den konjunkturkorrigerede saldo, uden engangsforanstaltninger og andre midlertidige foranstaltninger, som skal gennemføres af euroområdets medlemsstater og de medlemsstater, der deltager i ERM II, som endnu ikke har opfyldt den mellemfristede budgetmålsætning. Denne numeriske værdi var nævnt i Rådets rapport af 20. marts 2005.

- Spillerummet for de mellemfristede budgetmålsætninger for euroområdets medlemsstater og de medlemsstater, der deltager i ERM II. Kommissionens forslag indeholdt ingen henvisning til et spillerum for de mellemfristede budgetmålsætninger. Rådet besluttede at indsætte bestemmelser i forordningen (artikel 2a), der fastsætter, at for euroområdets medlemsstater og de medlemsstater, der deltager i ERM II, bør de landespecifikke mellemfristede budgetmålsætninger, cyklisk korrigeret og uden engangsforanstaltninger og andre midlertidige foranstaltninger, ligge inden for et fastlagt spillerum på mellem -1 % af BNP og balance eller overskud. Dette spillerum var nævnt i Rådets rapport af 20. marts 2005.

Rådet indsatte ikke i forordningen ved sin fælles holdning bestemmelser, som afspejler de ændringsforslag, Europa-Parlamentet havde vedtaget. Det skal dog bemærkes, at de ændringer, Rådet vedtog at foretage i forhold til Kommissionens forslag, går i retning af yderligere at afklare gennemførelsen af den præventive del af stabilitets- og vækstpagten og derved ligger på linje med den overordnede tendens i de ændringsforslag, Parlamentet vedtog. Andre ændringsforslag fra Parlamentet, nemlig ændringsforslagene vedrørende det statistiske område, er der blevet taget højde for af Rådet ved færdiggørelsen af de retsakter, som mere direkte knytter sig til offentlige finansielle statistikker.

3. KONKLUSIONER OG GENERELLE BEMÆRKNINGER

Kommissionen finder, at Rådets fælles holdning inkluderer alle de væsentlige elementer i dens oprindelige forslag og afspejler et generelt afbalanceret kompromis. Den kan acceptere alle de ændringer, Rådet har foretaget i dens forslag. Efter dens opfattelse ville indsættelsen af nogle af ændringsforslagene fra Europa-Parlamentet, navnlig om overvågningen af udviklingen i den offentlige gæld, have styrket forordningsforslaget yderligere. Forordningsforslaget vil bidrage til en effektiv gennemførelse af den multilaterale overvågning og samordning af de økonomiske politikker i EU, især i forhold til budgetpolitikken.